एकाचवेळी 25 शाळांमध्ये शिकवून घेतला 1 कोटी रुपये पगार\nअनामिका शुक्ला

उत्तर प्रदेशात प्राथमिक शिक्षण विभागात गैरव्यवहार करत 25 शाळांमध्ये एकाचवेळी शिकवून 1 कोटी रुपये पगार घेण्याचा आरोप असलेल्या शिक्षिका अनामिका शुक्ला यांना शनिवारी कासगंजमध्ये अटक करण्यात आली. अनामिक शुक्ला यांना प्राथमिक शिक्षण विभागाने नोटीस पाठवली होती. पण  नोटीसला उत्तर देण्याऐवजी राजीनामा देण्यासाठी त्या आल्या असताना अत्यंत नाट्यमय पद्धतीने अनामिका यांना अटक करण्यात आली. 

पोलिसांनी दिलेल्या माहितीनुसार, कासगंजच्या प्राथमिक शिक्षण अधिकाऱ्यांच्या तक्रारीवरून शिक्षिका अनामिका शुक्ला यांच्यावर गुन्हा दाखल करण्यात आला होता. त्यांना अटक करून आता चौकशी करण्यात येत असल्याचं पोलिसांनी सांगितलं आहे. 

पण गैरव्यवहार करून पैसे हडप करणाऱ्या अनामिक शुक्ला याच आहेत की त्यांच्या नावाचा उपयोग करुन इतर कुणी हा गंडा घातला आहे, याबाबत अद्याप स्पष्ट होऊ शकलेलं नाही.

कासगंजच्या प्राथमिक शिक्षण अधिकारी अंजली अग्रवाल यांनी बीबीबीला याबाबत माहिती दिली. त्या सांगतात, "या प्रकरणाची माहिती मिळाल्यानंतर अनामिका शुक्ला नावाच्या या शिक्षिकेला नोटीस पाठवण्यात आली होती. शनिवारी त्यांनी एका व्यक्तीच्या मार्फत त्यांनी आपला राजीनामा पाठवला. त्या व्यक्तीशी बोलल्यानंतर अनामिका स्वतः कार्यालयाबाहेर आल्याची माहिती मिळाली. पोलिसांना तातडीने याबाबत कळवण्यात आलं. त्यानंतर पोलिसांनी त्यांना अटक केली आहे.

अटकेनंतर शिक्षिकेने तिथं उपस्थित पत्रकारांना आपलं नाव पहिल्यांदा अनामिका सिंह असल्याचं सांगितलं. पण नंतर त्यांनी पोलिसांना वेगळंच नाव सांगितलं. या प्रकरणाची चौकशी पोलीस करत आहेत.

एकाचवेळी बेकायदेशीरपणे वेगवेगळ्या ठिकाणी नोकरी करून वर्षाला 1 कोटी रुपयांपेक्षाही जास्त पगार घेण्याचा आरोप अनामिका शुक्ला यांच्यावर आहे. 

अटक करण्यात आलेल्या अनामिका शुक्ला कासगंज जिल्ह्यातील फरीदपूरमध्ये कस्तुरबा विद्यालयात शिक्षिका पदावर गेल्या दीड वर्षांपासून काम करत आहेत. 

शुक्रवारी प्राथमिक शिक्षण अधिकारी अंजली अग्रवाल यांनी त्यांचं वेतन रोखून नोटीस दिली होती. कस्तुरबा विद्यालयात शिक्षकांची नियुक्ती मर्यादित करारापुरती होते. दर महिन्याला त्यांना तीस हजार रुपये पगार मिळतो. 

अंजली अग्रवाल

प्राथमिक शिक्षण विभागाने शिक्षकांचा डेटाबेस तयार करण्यास सुरुवात केली तेव्हा हे प्रकरण समोर आलं. डेटाबेस बनवत असताना शिक्षण विभागाला अनामिका शुक्ला यांचं नाव 25...\n\ntl;dr:
आताच्या काळात एक नोकरी मिळणं आणि टिकवणं कठीण वाटत असलं तरी उत्तर प्रदेशात मात्र एका शिक्षिकेने 25 ठिकाणी काम करत पगारापोटी एक कोटी रुपये मिळवण्याचं कसब साधलंय. या घटनेमुळे केवळ शिक्षण विभागच नाही तर संपूर्ण उत्तर प्रदेश सरकार चक्रावून गेलंय.